એક દિવસ અચાનક નદીના કાંઠે તરાપા મંડાયા અને વાંસના જોરાવર હલેસા મારતો કાફલો કાંઠે ઉતર્યો. છીછરા પટમાંથી આઠ-દસ અસવારોએ પાણીમાં ઘોડા નાંખ્યા અને છાતીસમાણા પાણીમાં ય ફંગોળાતા બેડલાંની માફક હણહણતા ઘોડા છીંકારા નાંખતા કાંઠા સુધી પહોંચી ગયા. છેલ્લાં કેટલાંક સમયથી અહીં આ લાલ ડાગલાવાળા આદમીઓની અવરજવર વધી હતી. માથા પર ઊંચી દિવાલની કાળી ટોપી, અણિયાળા થોભિયા, કરડા ચહેરા, ખભા પર લટકતી બંદૂકો, ભેટે બાંધેલી તલવાર અને મોંમાંથી ફૂટતી ગાળો...